Document ID: /fineweb-2-swissfilter-quality_10-filterrobots/filtered/02820.jsonl.gz/90

Najpopularnije nominirane kandidata u kategoriji glazbe predstavljamo počev od pjevačica i glazbenica. Ovdje ih je šest od sedam, koliko su ih nominirali Večernjakovi čitatelji. Sedma, pjevačica Karmen Kočila, nije na vrijeme dostavila potrebne podatke pa ćemo je predstaviti naknadno. Ana Badrov (lijevo) na finalnoj večeri Večernjakove domovnice lani izvela je ariju O mio babbino caro iz Puccinijeve opere Gianni Schicchi.
Studira glazbu na Akademiji u Zürichu s izbornim predmetom solo pjevanja. Na švicarskom državnom natjecanju za mlade talente klasične glazbe 2011. u najvišoj kategoriji osvojila je 3. mjesto, pjeva u Hrvatskoj katoličkoj misiji u Baselu, gdje je nastupila na Veliku Gospu 2007. s Ave Maria od Schuberta, što je bilo presudno za tada 16-godišnju Anu za izbor glazbe kao poziva. Shvatila je da se dobro osjeća s mikrofonom u ruci ispred publike. Nastavila je pjevati na zavičajnim večerima u Švicarskoj. U misiji u Baselu vodi zbor djece i mladih s kojim je nastupila na Bonofestu u Vukovaru. Voli plesati, posebno latino, te putovati, a govori njemački, talijanski, francuski, engleski i hrvatski jezik.
U zemlji i svijetu
Mia Elezović, hrvatska pijanistica virtuozne tehnike s održanim koncertima po cijeloj Europi, Americi i Japanu je poznata po interpretaciju suvremene glazbe. Živi u Kölnu, a predaje na Royal Conservatoire de Liege u Belgiji te je angažirana i u Zagrebu.
Kao slobodna umjetnica nastupa kao pijanistica u komornim orkestrima. Po majci japanskog podrijetla rođena je 1975. u Zagrebu gdje je i diplomirala 1994. na Glazbenoj akademiji. Poslijediplomski studij nastavlja na Visokoj glazbenoj školi u Beču i Frankfurtu, a magistrira u Zagrebu i 2009. na u New Yorku. Na poziv japanske vlade u Kyotu je 2004. istraživala suvremene japanske klavirskie kompozicije, a u Tokiju radila kao docentica klavira.
Kao docentica bila je angažirana i u New Yorku i New Jerseyu, a kao pijanistica 2005. u Španjolskom nacionalnom ansamblu za suvremenu glazbu. Nosilac je prestižnih nagrada i priznanja, nacionalnih i međunarodnih, sudionica festivala, a nastupala je na hrvatskoj i njemačkoj TV. Održala je koncerte s poznatim dirigentima Mo Kazushi Ono i Pavlom Dešpaljem.
Nicole Jukić iz Kassela, nositeljica Večernjakove domovnice 2008., snimila je 2011. prvi album Free kojeg je njemačka zaklada za pop glazbu proglasila najboljim na engleskom jeziku. 13 kompozicija u stilu jazza, soula i popa je Nicole sama napisala i izvodi ih na klavijaturama. Ona je 2011. osvojila u Berlinu 2. mjesto na natjecanju Troubadour, za najboljeg pjevača/autora pjesme. Dobitnica je i posebne nagrade, Umjetničke nagrade Kassela za 2010. i stipendije dr. Wolfgang Zippel. Ova nadarena i svestrana glazbenica počela je nastupati u Kasselu sa četiri godine, za Domovinskog rata, pjevajući s obitelji, u humanitarne svrhe za pomoć domovini. Rano je počela svirati klavir, flautu i violinu, te orgulje u HKM Kassel. U 11. razredu počela je svirati u školskom Big Bandu, a bila je i u humanitarnom projektu CROunitas 2008. za udrugu Angeli iz Splita, sa skupinom hrvatskih glazbenika iz inozemstva. Uz završeni studij germanistike i glazbe, studirala je pjevanje, a od 2009. pohađa majstorski tečaj.
Evelin Novak je operna pjevačica, rođena u Čakovcu 1985. Nakon studija, karijeru počinje u dvije najveće njemačke operne kuće – Staatsoper Berlin i u Bavarskoj državnoj operi u Münchenu. U Berlinu je bila među 400 pjevača iz cijelog svijeta. U ljeto 2011. je nositeljica glavne uloge Saffi u operetti Der Zigeunerbaron na Seefestspiele Mörbisch, snimljenoj i prikazanoj na TV-u i DVD-u. Evelin je s 12 godina pohađala nastavu solo pjevanja, a kao učenica osvojila dvije prve nagrade na natjecanjima u Hrvatskoj. Sa 17 godina je namlađa studentica Glazbene akademije u Grazu. U nastavku studija diplomirala je u klasi Dunje Vejzović 2008. na Hochschule für Musik und Darstellende Kunst in Stuttgart. Poslijediplomski studij pohađala je na Opernschule Stuttgart. Mlada sopranistica nastupila je na brojnim koncertima u Njemačkoj, Austriji, Češkoj, Poljskoj, Italiji, Kini i Hrvatskoj.
Sandra Nasić, pjevačica hrvatskog podrijetla, rođena u Göttingenu 1976. a svoj je hobbi, što joj je glazba bila, pretvorila u profesiju. S milijun prodanih albuma, za što je dobila zlatna i platinasta priznanja, postigla je europski uspjeh. Prve korake u glazbi napravila je u 7. razredu formiranjem svog benda i s njim osvojenom prvom nagradom na radijskom natječaju za mlade talente s prvom pjesmom na demo-traci. Poslije škole formirala je band Guano Apes s kojim je kao pjevačica, autorica tekstova i glazbe postigla veliku popularnost s brojnim priznanjima – od MTV-nagrade za Best German Act, mnoge ECHO nagrade i VIVA COMET. IFPI nagradu Guano Apes dobili su za prodaju milijun primjeraka albuma Proud Like A God.
Strastvenost i sreća
Sandra je 2004. napustila Guano Apes i postala solistica s hitovima Name Of The Baby i Fever, s glazbom između rocka, i electro popa, da bi se ponovno vratila u Guano Apes 2011. Nažalost, nakon uspješnog početka turneje i promocije albuma Bel Air za kojeg je napisala glazbu i tekstove ozlijedila se na koncertu u Zürichu u listopadu, nakon čega je morala otkazati sve koncerte do kraja siječnja 2012. Ističe da su za uspjeh važni strpljenje, talent, strastvenost, ambicioznost i sreća.
Željka Caparin, uspješna hrvatska pijanistica iz Beča, rođena je 1985. u Zagrebu. Glazbeno je obrazovanje počela u Bjelovaru, studij glasovira završila na Muzičkoj akademiji u Zagrebu 2007., a dobila je i Rektorovu nagradu kao najbolja studentica. Poslijediplomski studij upisala je na glazbenom sveučilištu u Beču, gdje je usavršavala i komornu glazbu. U Beču je 2009. upisala i doktorski studij muzikologije te doktorski studij hrvatske kulture na Filozofskom fakultetu u Zagrebu. Dobitnica je visokih nagrada na državnim i međunarodnim natjecanjima. Bila je stipendistica MZOŠa RH. Za svoja izvanredna postignuća dobila je 2010. i stipendiju prestižne organizacije “Tokyo foundation.” Surađivala je s Dubrovačkim simfonijskim orkestrom i Zagrebačkom filharmonijom. Snimala je za HRT i Hrvatski Radio.
Jasna Lovrinčević